**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί Δημιουργίας Μητρώου Οικοτεχνίας Νόμος του 2023»**

**Παρόντες:**

 Κυριάκος Χατζηγιάννης, πρόεδρος Ανδρέας Πασιουρτίδης

 Νίκος Σύκας Μιχάλης Γιακουμή

 Κώστας Κώστα Σταύρος Παπαδούρης

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, η οποία κατατέθηκε στη Βουλή στις 6 Απριλίου 2023 από τους κ. Κυριάκο Χατζηγιάννη, βουλευτή εκλογικής περιφέρειας Αμμοχώστου, Αβέρωφ Νεοφύτου, βουλευτή εκλογικής περιφέρειας Λευκωσίας, και Νίκο Σύκα, βουλευτή εκλογικής περιφέρειας Λεμεσού, σε έξι συνεδρίες της, που πραγματοποιήθηκαν στις 2 Μαΐου, στις 3, 10, 24 και την 31η Οκτωβρίου, καθώς και στις 7 Νοεμβρίου 2023.

 Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, του Υπουργείου Γεωργίας, Αγροτικής Ανάπτυξης και Περιβάλλοντος, των Κτηνιατρικών Υπηρεσιών του ίδιου υπουργείου, του Υπουργείου Υγείας, της Υγειονομικής Υπηρεσίας του Τμήματος Ιατρικών Υπηρεσιών και Υπηρεσιών Δημόσιας Υγείας του ίδιου υπουργείου, του Τμήματος Πολεοδομίας και Οικήσεως του Υπουργείου Εσωτερικών, του Τμήματος Τελωνείων του Υπουργείου Οικονομικών, του Υφυπουργείου Τουρισμού, της Υπηρεσίας Κυπριακής Χειροτεχνίας του Υφυπουργείου Πολιτισμού, της Νομικής Υπηρεσίας της Δημοκρατίας, του Κυπριακού Οργανισμού Τυποποίησης, της Ομοσπονδίας Εργοδοτών και Βιομηχάνων (ΟΕΒ), του Κυπριακού Εμπορικού και Βιομηχανικού Επιμελητηρίου (ΚΕΒΕ), της Γενικής Συνομοσπονδίας Παγκύπριων Οργανώσεων Βιοτεχνών Επαγγελματιών Καταστηματαρχών (ΓΣ ΠΟΒΕΚ), του Επιστημονικού Τεχνικού Επιμελητηρίου Κύπρου (ΕΤΕΚ), του Κυπριακού Ιδρύματος Προστασίας του Περιβάλλοντος («Terra Cypria»), του Πτηνολογικού Συνδέσμου Κύπρου («BirdLife Cyprus»), της Αναπτυξιακής Εταιρείας Επαρχιών Λάρνακας και Αμμοχώστου, του Παγκύπριου Συνδέσμου Μελισσοκόμων, του Συνδέσμου Οινοποιείων Κύπρου και των αγροτικών οργανώσεων ΠΕΚ, ΕΚΑ, «Νέα Αγροτική Κίνηση», «Παναγροτικός Σύνδεσμος» και «Ευρωαγροτικός».

 Η Ομοσπονδία Περιβαλλοντικών Οργανώσεων Κύπρου (ΟΠΟΚ), η Αναπτυξιακή Εταιρεία Λευκωσίας, η Αναπτυξιακή Εταιρεία Λεμεσού, η Αναπτυξιακή Εταιρεία Τροόδους, η Αναπτυξιακή Εταιρεία Πάφου «Αφροδίτη», ο σύνδεσμος «Winecore» και η κοινοπραξία «Cyprus Wine Consortium», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι στο στάδιο της συζήτησης της πρότασης νόμου παρευρέθηκαν επίσης τα μέλη της επιτροπής κ. Αβέρωφ Νεοφύτου, Γιαννάκης Γαβριήλ, Πανίκος Λεωνίδου, Χρύσης Παντελίδης και Ηλίας Μυριάνθους.

 Σκοπός του προτεινόμενου νόμου είναι η θέσπιση νομοθεσίας με την οποία ρυθμίζεται η δημιουργία μητρώου οικοτεχνίας για την εγγραφή όλων των εγκαταστάσεων που δραστηριοποιούνται στην παραγωγή και διάθεση προϊόντων οικοτεχνίας. Περαιτέρω, με τον προτεινόμενο νόμο καθορίζονται οι προϋποθέσεις για την εγγραφή οικοτεχνικών εγκαταστάσεων στο εν λόγω μητρώο και οι προϋποθέσεις άσκησης οικοτεχνικής δραστηριότητας.

 Σύμφωνα με την αιτιολογική έκθεση που συνοδεύει την πρόταση νόμου, προϊόντα οικοτεχνίας θεωρούνται τα προϊόντα υψηλής παραδοσιακής αξίας τα οποία δεν δύναται να παραχθούν μαζικά ή αυτοματοποιημένα σε βιοτεχνίες ή σε βιομηχανίες, παρά μόνο σε χώρους κατοικίας ή άλλους ανεξάρτητους χώρους εργασίας.

 Επιπρόσθετα, με βάση την αιτιολογική έκθεση οι προτεινόμενες ρυθμίσεις κρίνονται αναγκαίες για την ενίσχυση της επισκεψιμότητας και της επιχειρηματικής δραστηριότητας στις ορεινές, ημιορεινές και άλλες περιοχές, καθώς και για την άσκηση αποτελεσματικού ελέγχου των οικοτεχνικών εγκαταστάσεων όσον αφορά κυρίως θέματα υγιεινής, με σκοπό την προστασία των καταναλωτών.

 Ειδικότερα, η πρόταση νόμου, όπως αυτή αρχικά κατατέθηκε, προβλέπει μεταξύ άλλων τα ακόλουθα:

1. Την ανάθεση στον Κυπριακό Οργανισμό Τυποποίησης της αρμοδιότητας τήρησης του μητρώου οικοτεχνίας.
2. Τον διαχωρισμό των προϊόντων οικοτεχνίας σε οικοτεχνικά προϊόντα φυτικής προέλευσης και προϊόντα από το μέλι, ζωικά οικοτεχνικά προϊόντα και χειροτεχνικά οικοτεχνικά προϊόντα.
3. Τον καθορισμό του Διευθυντή της Υπηρεσίας Βιομηχανίας και Τεχνολογίας του Υπουργείου Ενέργειας, Εμπορίου και Βιομηχανίας, του Διευθυντή των Κτηνιατρικών Υπηρεσιών του Υπουργείου Γεωργίας, Αγροτικής Ανάπτυξης και Περιβάλλοντος και του Προϊσταμένου των Υγειονομικών Υπηρεσιών του Τμήματος Ιατρικών Υπηρεσιών και Υπηρεσιών Δημόσιας Υγείας του Υπουργείου Υγείας ως αρμόδιες αρχές για τον έλεγχο της συμμόρφωσης με τις διατάξεις των οικείων νομοθεσιών αναφορικά με την παραγωγή, μεταποίηση και διάθεση οικοτεχνικών προϊόντων.
4. Τους όρους και προϋποθέσεις εγγραφής στο μητρώο οικοτεχνίας και τις διαδικασίες αναφορικά με την εγγραφή στο μητρώο και τη διαγραφή από αυτό.

 Στο πλαίσιο της συζήτησης οι εκπρόσωποι του Υπουργείου Ενέργειας, Εμπορίου και Βιομηχανίας επισήμαναν ότι η αρμοδιότητα όσον αφορά τα προϊόντα χειροτεχνίας έχει μεταφερθεί στο Υφυπουργείο Πολιτισμού και ως εκ τούτου εισηγήθηκαν όπως διαγραφεί από τον ορισμό του όρου «αρμόδια αρχή» ο Διευθυντής της Υπηρεσίας Βιομηχανίας και Τεχνολογίας.

 Η εκπρόσωπος του Κυπριακού Οργανισμού Τυποποίησης σημείωσε ότι, για σκοπούς τήρησης του μητρώου, ο οργανισμός θα ελέγχει αποκλειστικά κατά πόσο υποβλήθηκαν όλα τα απαιτούμενα έγγραφα και πληροφορίες, χωρίς να διεξάγει έλεγχο ως προς την κατ’ ουσίαν συμμόρφωση με τις διατάξεις συναφών νομοθεσιών. Ως εκ τούτου, τόνισε την ανάγκη όπως καθοριστούν με σαφήνεια από τις αρμόδιες αρχές τα απαιτούμενα έγγραφα με τα οποία θα τεκμαίρεται η συμμόρφωση με τις προϋποθέσεις εγγραφής στο μητρώο. Συναφώς, εισηγήθηκε μεταξύ άλλων τα ακόλουθα:

1. Τον σαφή καθορισμό των οικοτεχνικών προϊόντων φυτικής προέλευσης, των προϊόντων από το μέλι και των ζωικών οικοτεχνικών προϊόντων.
2. Την τροποποίηση του ορισμού του όρου «μικρές ποσότητες», ώστε να καθοριστούν επακριβώς οι μέγιστες επιτρεπόμενες ποσότητες παραγωγής των σχετικών προϊόντων στο πλαίσιο της άσκησης οικοτεχνικής δραστηριότητας.
3. Τον σαφή καθορισμό των απαιτούμενων τεκμηρίων συμμόρφωσης με τις πρόνοιες του προτεινόμενου νόμου που αφορούν την παραγωγή μικρών ποσοτήτων οικοτεχνικών προϊόντων, καθώς και το προβλεπόμενο ποσοστό του πρωταρχικού συστατικού σε τρόφιμα. Σημειώνεται ότι η εκπρόσωπος του Κυπριακού Οργανισμού Τυποποίησης τόνισε ότι σε αντίθετη περίπτωση θα συμπεριληφθεί στην αίτηση εγγραφής στο μητρώο σχετική υπεύθυνη δήλωση η οποία θα υποβάλλεται εκ μέρους της οικοτεχνικής εγκατάστασης προς επιβεβαίωση της συμμόρφωσης με τα πιο πάνω.
4. Τον αντίστοιχο σαφή καθορισμό των εγγράφων τα οποία θα εκδίδονται από τις αρμόδιες αρχές με βάση τα οποία θα τεκμαίρεται η συμμόρφωση με τις οικείες νομοθεσίες.
5. Τον καθορισμό συγκεκριμένων κατηγοριών μητρώου στη βάση των τριών τύπων οικοτεχνικών προϊόντων, ώστε να παρέχεται επίσης η δυνατότητα ξεχωριστής καταχώρισης της ίδιας οικοτεχνικής εγκατάστασης σε πέραν της μίας κατηγορίας μητρώου, σε περίπτωση κατά την οποία παράγει περισσότερα του ενός τύπου προϊόντα οικοτεχνίας.
6. Τον καθορισμό του κόστους εγγραφής και της διαδικασίας ανανέωσης της εγγραφής στο μητρώο οικοτεχνίας.
7. Την αφαίρεση της εξουσίας του Κυπριακού Οργανισμού Τυποποίησης για αυτεπάγγελτη διαγραφή οικοτεχνικής εγκατάστασης από το μητρώο οικοτεχνίας, ώστε η εν λόγω εξουσία να ασκείται μόνο κατόπιν γραπτής ενημέρωσης του εν λόγω οργανισμού από την αρμόδια αρχή ότι η εγκατάσταση δεν ικανοποιεί πλέον τις προϋποθέσεις εγγραφής της.

 Η εκπρόσωπος των Κτηνιατρικών Υπηρεσιών εισηγήθηκε, τόσο γραπτώς όσο και προφορικά, μεταξύ άλλων τα ακόλουθα:

1. Τροποποίηση του τίτλου της πρότασης νόμου, ώστε να αντικατοπτρίζει το γεγονός ότι οι πρόνοιες της πρότασης νόμου ρυθμίζουν, πέραν από τη δημιουργία του μητρώου οικοτεχνίας, και τους όρους άσκησης οικοτεχνικής δραστηριότητας.
2. Αποσαφήνιση του ορισμού του όρου «αρμόδια αρχή», ώστε ο διευθυντής των Κτηνιατρικών Υπηρεσιών να συνιστά την αρμόδια αρχή, μόνο σε ό,τι αφορά τα ζωικά οικοτεχνικά προϊόντα.
3. Προσθήκη ξεχωριστού ορισμού για τον όρο «Μητρώο Οικοτεχνικών Εγκαταστάσεων Ζωικών Οικοτεχνικών Προϊόντων» ως υποκατηγορία του μητρώου οικοτεχνίας.
4. Τροποποίηση του ορισμού του όρου «μικρές ποσότητες», ώστε, σε ό,τι αφορά τα ζωικά οικοτεχνικά προϊόντα, να υιοθετηθεί ο ορισμός που αποδίδεται στον όρο αυτό από τις πρόνοιες των περί Θεσπίσεως Εθνικών Μέτρων για την Υγιεινή Παραγωγή και Διάθεση στην Αγορά Ορισμένων Τροφίμων Ζωικής Προέλευσης Κανονισμών και των περί Υγιεινής Παραγωγής Τροφίμων Ζωικής Προέλευσης και Διάθεσής τους στην Αγορά, καθώς και για άλλα Συναφή Θέματα (Λειτουργία Κρεοπωλείων) Κανονισμών.
5. Τροποποίηση του ορισμού του όρου «πρωταρχικό συστατικό», ώστε το πρωταρχικό συστατικό ενός τροφίμου να αντιστοιχεί σε 50% του τροφίμου αυτού αντί σε 20% κατά τα προνοουμένα στην πρόταση νόμου, προκειμένου να συνάδει με τον αντίστοιχο ορισμό του όρου αυτού στις διατάξεις της ισχύουσας ενωσιακής νομοθεσίας σχετικά με την παροχή πληροφοριών για τα τρόφιμα στους καταναλωτές.

 Ο εκπρόσωπος της Υγειονομικής Υπηρεσίας κατέθεσε, τόσο γραπτώς όσο και προφορικά, μεταξύ άλλων τις ακόλουθες εισηγήσεις:

1. Αντικατάσταση στον ορισμό της αρμόδιας αρχής του Προϊστάμενου των Υγειονομικών Υπηρεσιών με τον Διευθυντή του Τμήματος Ιατρικών Υπηρεσιών και Υπηρεσιών Δημόσιας Υγείας.
2. Προσθήκη επιφύλαξης με την οποία να προβλέπεται ότι μόνο τρόφιμα χαμηλής επικινδυνότητας θα επιτρέπεται να παρασκευάζονται στις οικοτεχνικές μονάδες. Όπως επισήμανε, υπό αυτή την προϋπόθεση, η Υγειονομική Υπηρεσία δεν διαφωνεί με τον καθορισμό των οικοτεχνικών προϊόντων φυτικής προέλευσης, μέσω οδηγίας που θα εκδίδεται από την αρμόδια αρχή δυνάμει των διατάξεων του προτεινόμενου νόμου. Εναλλακτικά, εισηγήθηκε τον καθορισμό εξαντλητικού καταλόγου οικοτεχνικών προϊόντων φυτικής προέλευσης με τη μορφή παραρτήματος στον προτεινόμενο νόμο.

 Η εκπρόσωπος της Νομικής Υπηρεσίας της Δημοκρατίας εξέφρασε επιφυλάξεις σε σχέση με συγκεκριμένη πρόνοια στην οποία προβλέπεται η εξουσία των αρμόδιων αρχών να εκδίδουν δεσμευτικές οδηγίες για την εφαρμογή της προτεινόμενης νομοθεσίας. Όπως τόνισε, η πρόνοια αυτή δεν συνάδει με τη συνήθη νομοτεχνική πρακτική, σύμφωνα με την οποία αντίστοιχα ζητήματα ρυθμίζονται με κανονισμούς που εκδίδονται από το Υπουργικό Συμβούλιο.

 Ο εκπρόσωπος του Τμήματος Πολεοδομίας και Οικήσεως ανέφερε ότι η άσκηση οικοτεχνικής δραστηριότητας σε οικίες ενέχει τον κίνδυνο πρόκλησης οχληρίας στους περίοικους και γι’ αυτό εισηγήθηκε την τροποποίηση της σχετικής πρόνοιας ως ακολούθως:

* 1. Με τη διαγραφή της προϋπόθεσης προσκόμισης σύμβασης ενοικίασης οικοτεχνικής εγκατάστασης για σκοπούς άσκησης οικοτεχνικής δραστηριότητας, ώστε η άσκηση τέτοιας δραστηριότητας να καθίσταται δυνατή μόνο με την προσκόμιση αντίγραφου τίτλου ιδιοκτησίας ή ισχύουσας πολεοδομικής ή οικοδομικής άδειας που να επιτρέπει την άσκηση οικοτεχνικής δραστηριότητας.
	2. Με την προσθήκη, για σκοπούς ευελιξίας, πρόνοιας σύμφωνα με την οποία ο Υπουργός Εσωτερικών θα δύναται με Διάταγμα Ανάπτυξης, που θα εκδίδεται σύμφωνα με τις διατάξεις του άρθρου 22 του περί Πολεοδομίας και Χωροταξίας Νόμου, να καθορίζει περιοχές στις οποίες η πολεοδομική άδεια θα θεωρείται χορηγηθείσα, χωρίς να υποβληθεί οποιαδήποτε αίτηση.

 Η εκπρόσωπος του Τμήματος Τελωνείων ανέφερε ότι τα προϊόντα τα οποία εμπίπτουν στον ορισμό του όρου «αιθυλική αλκοόλη και αλκοολούχα ποτά» δυνάμει των διατάξεων του περί Φόρου Κατανάλωσης Νόμου υπόκεινται σε απαιτήσεις αδειοδότησης από το εν λόγω τμήμα, καθώς και σε ειδικές φορολογικές υποχρεώσεις και ως εκ τούτου εισηγήθηκε την εξαίρεσή τους, πλην του κρασιού, από το πεδίο εφαρμογής των προτεινόμενων ρυθμίσεων. Αναφορικά με το κρασί, η ίδια εκπρόσωπος ενημέρωσε την επιτροπή ότι αυτό εξαιρείται από ορισμένες φορολογικές υποχρεώσεις, δυνάμει των διατάξεων του πιο πάνω νόμου, νοουμένου ότι παράγεται από μικρούς οινοπαραγωγούς, οι οποίοι παράγουν κατά μέσο όρο μέχρι 1000 εκατόλιτρα κρασιού ετησίως.

 Ο πρόεδρος της κοινοπραξίας «Cyprus Wine Consortium» με υπόμνημά του εξέφρασε επιφυλάξεις σε σχέση με το ενδεχόμενο συμπερίληψης της ζιβανίας και του κρασιού, περιλαμβανομένης της κουμανδαρίας, στο πεδίο εφαρμογής του προτεινόμενου νόμου. Όπως επισήμανε, η παραγωγή των εν λόγω προϊόντων σε οικοτεχνικές εγκαταστάσεις δεν διασφαλίζει τη διατήρηση υψηλών προτύπων ποιότητας για τα εν λόγω προϊόντα, πλήττοντας παράλληλα τις προσπάθειες που γίνονται από τα εγχώρια οινοποιεία για την αποτελεσματική προώθησή τους. Με την πιο πάνω θέση συμφώνησε και ο Σύνδεσμος Οινοποιείων Κύπρου.

 Στη βάση των πιο πάνω τοποθετήσεων την επιτροπή απασχόλησαν μεταξύ άλλων τα ακόλουθα ζητήματα:

1. Ο ορισμός του όρου «αρμόδια αρχή» στον οποίο ορίζεται ο Διευθυντής της Υπηρεσίας Βιομηχανίας και Τεχνολογίας, ο Διευθυντής των Κτηνιατρικών Υπηρεσιών και ο Προϊστάμενος των Υγειονομικών Υπηρεσιών ως η αρμόδια αρχή, χωρίς παράλληλα όμως να προσδιορίζονται και τα οικοτεχνικά προϊόντα σε σχέση με τα οποία έκαστος εξ αυτών θα είναι αρμόδιος. Σημειώνεται ότι μέλη της επιτροπής εξέφρασαν την άποψη ότι καθεμιά από τις εν λόγω αρχές πρέπει ξεχωριστά να καθοριστεί ως αρμόδια, ανάλογα με τα προϊόντα επί των οποίων ασκεί αρμοδιότητα με βάση την οικεία νομοθεσία της.
2. Κατά πόσο το μητρώο οικοτεχνίας θα αποτελείται από κατηγορίες στη βάση των τριών διαφορετικών ειδών οικοτεχνικών προϊόντων που προβλέπονται στην πρόταση νόμου.
3. Η πρόνοια σύμφωνα με την οποία ο καθορισμός των οικοτεχνικών προϊόντων φυτικής προέλευσης θα γίνεται μέσω οδηγίας που θα εκδίδει η αρμόδια αρχή. Σημειώνεται ότι μέλη της επιτροπής εξέφρασαν την άποψη ότι τα εν λόγω προϊόντα πρέπει να καθοριστούν εξαντλητικά με τη μορφή παραρτήματος στην πρόταση νόμου. Συναφώς, κατόπιν σχετικού αιτήματος της επιτροπής, ο εκπρόσωπος της Υγειονομικής Υπηρεσίας κατέθεσε τον εξαντλητικό κατάλογο οικοτεχνικών προϊόντων φυτικής προέλευσης, τον οποίο η υπηρεσία του εισηγήθηκε να προστεθεί στην πρόταση νόμου ως παράρτημα.
4. Η συμπερίληψη ή μη των αλκοολούχων προϊόντων στο πεδίο εφαρμογής του προτεινόμενου νόμου, στη βάση των προβληματισμών που τέθηκαν πιο πάνω.
5. Η προσκόμιση στον Κυπριακό Οργανισμό Τυποποίησης αντίγραφου ισχύουσας πολεοδομικής άδειας που να επιτρέπει την άσκηση οικοτεχνικής εγκατάστασης ως προϋπόθεση εγγραφής στο μητρώο οικοτεχνίας. Σημειώνεται ότι μέλη της επιτροπής εξέφρασαν την άποψη ότι η εξασφάλιση πολεοδομικής άδειας είναι δύσκολη και εξαιρετικά χρονοβόρα διαδικασία η οποία καθιστά αντίστοιχα δύσκολη έως ανέφικτη την εγγραφή στο μητρώο πολλών από τις υφιστάμενες οικοτεχνίες. Επιπρόσθετα, εξέφρασαν τη διαφωνία τους με την εισήγηση του εκπροσώπου του Τμήματος Πολεοδομίας και Οικήσεως σε σχέση με τη συμπερίληψη περιοχών σε Διάταγμα Ανάπτυξης, όπως αναφέρεται πιο πάνω. Όπως επισημάνθηκε, οι προϋποθέσεις άσκησης οικοτεχνικής δραστηριότητας ρυθμίζονται με τις πρόνοιες της πρότασης νόμου και δεν κρίνεται ορθό να εξαρτώνται επιπρόσθετα από το εν λόγω διάταγμα.
6. Το ενδεχόμενο εξειδίκευσης του ορισμού του όρου «μικρές ποσότητες», ώστε να διασφαλιστεί η ομοιόμορφη ερμηνεία αυτού. Σημειώνεται ότι ορισμένα μέλη της επιτροπής διαφώνησαν με την επιβολή ποσοτικών ορίων και εξέφρασαν την άποψη όπως ο ορισμός παραμείνει ως έχει.
7. Η δυνατότητα μη διαγραφής από το μητρώο οικοτεχνίας οικοτεχνικής εγκατάστασης σε περίπτωση θανάτου του υπευθύνου της και η παροχή δυνατότητας συνέχισης της οικοτεχνικής δραστηριότητας από συγγενείς πρώτου ή δεύτερου βαθμού.

 Επιπροσθέτως των ανωτέρω, εκφράστηκαν επιφυλάξεις αναφορικά με τη συμπερίληψη της αργυροχρυσοχοΐας στα χειροτεχνικά οικοτεχνικά προϊόντα, καθότι η έκθεση σχετικών προϊόντων προς πώληση υπόκειται στις υποχρεώσεις ελέγχου και σήμανσης από τον Κυπριακό Οργανισμό Σήμανσης Αντικειμένων από Πολύτιμα Μέταλλα δυνάμει των διατάξεων του περί Κυπριακού Οργανισμού Σήμανσης Αντικειμένων από Πολύτιμα Μέταλλα Νόμου.

 Στο πλαίσιο της συζήτησης του πιο πάνω ζητήματος η εκπρόσωπος της Υπηρεσίας Κυπριακής Χειροτεχνίας εισηγήθηκε την προσθήκη στην πρόταση νόμου αναλυτικότερου καταλόγου χειροτεχνικών προϊόντων, τον οποίο κατέθεσε στην επιτροπή και στον οποίο μεταξύ άλλων περιλαμβάνονται αναφορές στην προαναφερθείσα νομοθεσία.

 Τέλος, την επιτροπή απασχόλησε η σύνθεση της ειδικής τριμελούς επιτροπής ενώπιον της οποίας παρέχεται η δυνατότητα υποβολής ενστάσεων κατά ορισμένων αποφάσεων του Κυπριακού Οργανισμού Τυποποίησης και των αρμόδιων αρχών. Ειδικότερα, το πρόβλημα εντοπίζεται στο ότι η ειδική τριμελής επιτροπή απαρτίζεται από άτομα τα οποία είναι ιεραρχικά κατώτερα από τα πρόσωπα τα οποία περιλαμβάνονται στην ερμηνεία του όρου «αρμόδια αρχή» και τα οποία εκδίδουν αποφάσεις για επιβολή διοικητικού προστίμου. Ως εκ τούτου, λόγω του ότι ενδεχομένως πλήττεται η αρχή της αμεροληψίας, η εκπρόσωπος της Νομικής Υπηρεσίας της Δημοκρατίας εισηγήθηκε την προσθήκη πρόνοιας για την παροχή δυνατότητας άσκησης ιεραρχικής προσφυγής ενώπιον του αρμόδιου υπουργού ή υφυπουργού αντί για την υποβολή ενστάσεων ενώπιον της ειδικής τριμελούς επιτροπής.

 Αντίστοιχη ανησυχία εκφράστηκε και για τη συμμετοχή λειτουργών του Κυπριακού Οργανισμού Τυποποίησης στην εν λόγω ειδική τριμελή επιτροπή αναφορικά με την εξέταση ενστάσεων κατά αποφάσεων του Κυπριακού Οργανισμού Τυποποίησης.

 Με βάση τα πιο πάνω, η επιτροπή αποφάσισε όπως επιφέρει αρκετές αλλαγές και τροποποιήσεις στο κείμενο της πρότασης νόμου, οι οποίες αφορούν μεταξύ άλλων τα ακόλουθα:

1. Την τροποποίηση της ερμηνείας του όρου «αρμόδια αρχή», ώστε να καθορίζεται αναφορικά με κάθε αρμόδια αρχή ο τύπος των οικοτεχνικών προϊόντων για τα οποία έχει αρμοδιότητα.
2. Τον καθορισμό τριών κατηγοριών μητρώου στη βάση των τριών τύπων οικοτεχνικών προϊόντων, ήτοι της κατηγορίας μητρώου ζωικών οικοτεχνικών προϊόντων, της κατηγορίας μητρώου οικοτεχνικών προϊόντων φυτικής προέλευσης και προϊόντων από το μέλι και της κατηγορίας μητρώου χειροτεχνικών οικοτεχνικών προϊόντων∙
3. Τη διαγραφή της πρόνοιας με την οποία ο Κυπριακός Οργανισμός Τυποποίησης δύναται να δημιουργεί επιπρόσθετες κατηγορίες στο μητρώο.
4. Την προσθήκη εξαντλητικού καταλόγου οικοτεχνικών προϊόντων φυτικής προέλευσης με τη μορφή παραρτήματος και την προσθήκη, για σκοπούς συνοχής, αντίστοιχων παραρτημάτων για τα ζωικά οικοτεχνικά προϊόντα και τα χειροτεχνικά οικοτεχνικά προϊόντα.
5. Την προσθήκη στην ερμηνεία του όρου «οικοτεχνικά προϊόντα φυτικής προέλευσης» και «ζωικά οικοτεχνικά προϊόντα, αναφοράς για τα υποπροϊόντα και τα παράγωγά τους».
6. Τη συμπερίληψη των προϊόντων της αμπέλου στον κατάλογο των οικοτεχνικών προϊόντων φυτικής προέλευσης, εξαιρουμένων της ζιβανίας και της κουμανδαρίας.
7. Τη συμπερίληψη του κρασιού στο πεδίο εφαρμογής της πρότασης νόμου, νοουμένου ότι παράγεται από μικρούς οινοπαραγωγούς, οι οποίοι εμπίπτουν στο πεδίο των εξαιρέσεων που προβλέπεται από τις διατάξεις του άρθρου 79 του περί Φόρων Κατανάλωσης Νόμου, και οι οποίοι παράγουν κατά μέσο όρο μέχρι 1 000 εκατόλιτρα κρασιού ετησίως.
8. Tη διαγραφή της προϋπόθεσης εξασφάλισης πολεοδομικής ή οικοδομικής άδειας για σκοπούς εγγραφής στο μητρώο και τη διαγραφή όλων των συναφών αναφορών στο κείμενο της πρότασης νόμου.
9. Tην τροποποίηση του τίτλου της πρότασης νόμου, ώστε αυτή να αναφέρεται ως ο «Ο περί Δημιουργίας Μητρώου Οικοτεχνίας και Άλλων Συναφών Θεμάτων Νόμος του 2023».
10. Την τροποποίηση της ερμηνείας του όρου «πρωταρχικό συστατικό», ώστε να σημαίνει το συστατικό ή τα συστατικά που αντιστοιχούν σε περισσότερο από 50% του τροφίμου αυτού αντί σε περισσότερο από 20% αυτού.
11. Την προσθήκη πρόνοιας σύμφωνα με την οποία η εκάστοτε αρμόδια αρχή καθορίζει και ενημερώνει τον Κυπριακό Οργανισμό Τυποποίησης αναφορικά με τα απαιτούμενα πιστοποιητικά για κάθε προϊόν οικοτεχνίας.
12. Την προσθήκη πρόνοιας για την ανανέωση εγγραφής στο μητρώο ανά τετραετία και τη σχετική διαδικασία ανανέωσης.
13. Την τροποποίηση των προνοιών με τις οποίες ρυθμίζεται η διαγραφή από το μητρώο λόγω θανάτου του υπεύθυνου εγκατάστασης, ώστε οι σχετικές πρόνοιες να μην εφαρμόζονται σε περίπτωση που οι εργασίες της οικοτεχνικής δραστηριότητας αναληφθούν από συγγενείς πρώτου ή δεύτερου βαθμού.
14. Την προσθήκη πρόνοιας, ώστε να παρέχεται η δυνατότητα άσκησης ιεραρχικής προσφυγής εναντίον απόφασης της αρμόδιας αρχής για επιβολή διοικητικού προστίμου και την αντίστοιχη διαγραφή της πρόνοιας που προβλέπει την άσκηση ενστάσεων ενώπιον της τριμελούς επιτροπής για τις αποφάσεις αυτές.
15. Τη συμπερίληψη ενός λειτουργού του Κυπριακού Οργανισμού Τυποποίησης ως μέλους στην ειδική επιτροπή η οποία είναι αρμόδια για την εξέταση ενστάσεων που υποβάλλονται από τις οικοτεχνικές εγκαταστάσεις.
16. Την προσθήκη πρόνοιας σύμφωνα με την οποία ο λειτουργός του Κυπριακού Οργανισμού Τυποποίησης ο οποίος συμμετέχει στην ειδική τριμελή επιτροπή είναι ιεραρχικά ανώτερος του λειτουργού που εξέδωσε την απόφαση εναντίον της οποίας υποβάλλεται η ένσταση.
17. Την τροποποίηση της πρόνοιας της πρότασης νόμου σύμφωνα με την οποία κάθε αρμόδια αρχή δύναται να εκδίδει δεσμευτικές οδηγίες για τη ρύθμιση ζητημάτων που αφορούν την εφαρμογή των προνοιών του προτεινόμενου νόμου, ώστε η ρύθμιση των ζητημάτων αυτών να γίνεται μέσω της έκδοσης κανονισμών από το Υπουργικό Συμβούλιο.

 Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών της πρότασης νόμου, όπως αυτή έχει τελικά διαμορφωθεί, ενώπιον της ολομέλειας του σώματος.

 Σημειώνεται ότι, σε περίπτωση ψήφισης της πρότασης νόμου σε νόμο, θα τροποποιηθεί ο τίτλος της, ώστε να αναφέρεται ως «Ο περί Δημιουργίας Μητρώου Οικοτεχνίας και Άλλων Συναφών Θεμάτων Νόμος του 2023».

21η Νοεμβρίου 2023

Αρ. Φακ.: 23.02.064.029-2023

ΑΔ/ΧΓ/ΝΧ,ΣΓΘ,ΠΧ